Príloha č. 3
k zákonu č. ..../2017 Z. z.

Postupy zaistenia bezpečnosti a prvky systému zaistenia bezpečnosti rádioaktívneho žiariča a ochrana informácií dôležitých z hľadiska zaistenia bezpečnosti

A.  Postupy zaistenia bezpečnosti rádioaktívneho žiariča
(1)	 Držiteľ povolenia musí zaistiť bezpečnosť rádioaktívneho žiariča 1. až 3. kategórie zaistenia bezpečnosti tak, že
a)	určí informácie dôležité z hľadiska zaistenia bezpečnosti rádioaktívneho žiariča a zabezpečí ich ochranu pred zneužitím a
b)	prijme opatrenia na odhalenie a zabránenie neoprávnenému prístupu k rádioaktívnemu žiariču a opatrenia na odozvu, ktorými sú
1.	zabránenie neoprávnenému premiestneniu, ak ide o rádioaktívny žiarič 1. kategórie zaistenia bezpečnosti a
2.	zníženie pravdepodobnosti neoprávneného premiestnenia na najnižšiu dosiahnuteľnú mieru, ak ide o rádioaktívny žiarič 2. alebo 3. kategórie zaistenia bezpečnosti.
(2)	 Zaistenie bezpečnosti rádioaktívneho žiariča 1. až 3. kategórie zaistenia bezpečnosti musí zahŕňať
a)	systém rozpoznania neoprávneného prístupu k rádioaktívnemu žiariču 1. až 3. kategórie zaistenia bezpečnosti, ktorý musí zabezpečiť
1.	zistenie neoprávneného premiestnenia rádioaktívneho žiariča 3. kategórie zaistenia bezpečnosti,
2.	odhalenie každého pokusu o neoprávnený prístup k rádioaktívnemu žiariču 1. a 2. kategórie zaistenia bezpečnosti,
3.	odhalenie pokusu o neoprávnený prístup k rádioaktívnemu žiariču 1. kategórie zaistenia bezpečnosti nepovolaným pracovníkom držiteľa povolenia a nepovolanou osobou,
4.	získanie informácií nevyhnutných na bezodkladné vyhodnotenie zisteného neoprávneného prístupu,
b)	systém zábran na zdržanie premiestnenia rádioaktívneho žiariča, ktorý musí zabezpečiť
1.	zníženie pravdepodobnosti neoprávneného premiestnenia rádioaktívneho žiariča 3. kategórie zaistenia bezpečnosti,
2.	zníženie pravdepodobnosti neoprávneného premiestnenia rádioaktívneho žiariča 2. kategórie zaistenia bezpečnosti na najnižšiu dosiahnuteľnú úroveň a
3.	dostatočné zdržanie na začatie zásahu a zabránenie neoprávnenému premiestneniu rádioaktívneho žiariča 1. kategórie zaistenia bezpečnosti, 
c)	systém odozvy na zistený neoprávnený prístup, ktorý musí zahŕňať
1.	prijatie opatrení, ak ide o neoprávnené premiestnenie rádioaktívneho žiariča 3. kategórie zaistenia bezpečnosti,
2.	bezodkladné prijatie opatrení na zabránenie neoprávnenému premiestneniu rádioaktívneho žiariča 2. kategórie zaistenia bezpečnosti alebo k jeho prerušeniu a
3.	bezodkladné vykonanie zásahu, ktorý zabráni neoprávnenému  premiestneniu rádioaktívneho žiariča a zabezpečenie dostatočných ľudských a materiálnych prostriedkov na takýto zásah, ak ide o rádioaktívny žiarič 1. kategórie zaistenia bezpečnosti.

B.  Prvky systému zaistenia bezpečnosti rádioaktívneho žiariča
Prvky, ktoré musí obsahovať systém zaistenia bezpečnosti rádioaktívnych žiaričov, sú
a)	technické prostriedky a organizačné opatrenia, ktoré viditeľne a zjavne sťažujú prístup k rádioaktívnemu žiariču a odrádzajú nepovolanú osobu od nežiaduceho konania,
b)	technické prostriedky a organizačné opatrenia, ktoré zabezpečujú včasné rozpoznanie neoprávneného prístupu k rádioaktívnemu žiariču,
c)	mechanické a iné zábrany, ktoré čo najviac predĺžia dobu potrebnú na neoprávnené premiestnenie rádioaktívneho žiariča v rámci pracoviska alebo mimo pracoviska,
d)	organizačné opatrenia na zabezpečenie primeranej, cielenej a plánovanej odozvy na neoprávnený prístup k rádioaktívnemu žiariču,
e)	pravidlá na prácu s fyzickými osobami, informáciami a technickými prostriedkami, ktoré slúžia na zaistenie bezpečnosti rádioaktívneho žiariča.

C. Plán zaistenia bezpečnosti rádioaktívneho žiariča
Plán zaistenia bezpečnosti  rádioaktívnych žiaričov obsahuje
a)	popis rádioaktívneho žiariča alebo zariadenia, ktoré obsahuje rádioaktívny žiarič, jeho použitie a kategorizáciu na zaistenie bezpečnosti,
b)	popis miesta používania a uloženia rádioaktívneho žiariča, jeho okolia, popis jeho umiestnenia na pracovisku, v budove a v areáli,
c)	umiestnenie budovy a areálu vzhľadom na verejne prístupné miesto,
d)	ciele plánu zaistenia bezpečnosti pre budovy a areály, zohľadňujúce
1.	osobitné podmienky a nebezpečenstvá, ktoré je potrebné vziať do úvahy,
2.	postup na zabránenie nežiadúcim následkom neoprávneného konania,
e)	popis opatrení zaistenia bezpečnosti rádioaktívneho žiariča vrátane
1.	kontroly prístupu k rádioaktívnemu žiariču,
2.	detekcie neoprávneného prístupu k rádioaktívnemu žiariču, 
3.	zdržania neoprávneného prístupu k rádioaktívnemu žiariču, 
4.	zásahu pri neoprávnenom prístupe,
5.	spôsobov komunikácie medzi osobami, ktoré vyhodnocujú výstupy zo zabezpečovacieho systému a zasahujúcimi osobami a 
6.	posúdenie účinnosti opatrení podľa bodov 1 až 5,
f)	popis administratívnych opatrení na zaistenie bezpečnosti rádioaktívneho žiariča  vrátane
1.	práv a povinností pracovníkov, úloh a zodpovednosti držiteľa povolenia,
2.	štandardných a mimoriadnych postupov, údržba a opravy technických zariadení zabezpečovacieho systému, sťažujúcich prístup k rádioaktívnemu žiariču a zabezpečujúcich včasné rozpoznanie neoprávneného prístupu k rádioaktívnemu žiariču,
3.	metód kontroly prístupu k rádioaktívnemu žiariču, 
4.	spôsob výcviku personálu,
g)	popis opatrení pri zvýšení ohrozenia a nápravných opatrení pri zistení nedostatku zaistenia bezpečnosti rádioaktívneho žiariča.

D. Ochrana informácií z hľadiska zaistenia bezpečnosti rádioaktívneho žiariča
(1) Informáciami dôležitými z hľadiska zaistenia bezpečnosti sú
a)	údaje o rádioaktívnom žiariči a jeho umiestnení,
b)	plánované trasy a spôsoby prepravy,
c)	plán zaistenia bezpečnosti rádioaktívneho žiariča,
d)	detaily systému zaistenia bezpečnosti rádioaktívneho žiariča,
e)	údaje o opatreniach pri ohrození bezpečnosti rádioaktívneho žiariča,
f)	detaily administratívnych opatrení,
g)	údaje o zásahu pri narušení bezpečnosti rádioaktívneho žiariča,
h)	údaje o osobe zodpovednej za zaistenie bezpečnosti rádioaktívneho žiariča.

(2)	Informácie podľa odseku 1 môže držiteľ povolenia poskytnúť len osobám, ktoré ich potrebujú na výkon svojej funkcie a len v rozsahu, ktorý na výkon svojej funkcie alebo pracovnej činnosti potrebujú.

(3)	 Držiteľ povolenia musí určiť fyzickú osobu, ktorá je povinná zaistiť bezpečnosť rádioaktívneho žiariča a koordináciu činností pri zaisťovaní bezpečnosti rádioaktívneho žiariča.

(4)	 Držiteľ povolenia musí zabezpečiť, aby sa fyzická osoba, ktorá sa podieľa na zaisťovaní bezpečnosti rádioaktívneho žiariča a fyzická osoba, ktorá samostatne pristupuje k rádioaktívnemu žiariču 1. kategórie, vyberala a posudzovala s ohľadom na riziko, ktoré  môže táto osoba predstavovať z hľadiska zaistenia bezpečnosti rádioaktívneho žiariča.